Petilasan Pasir Peuteuy kacathet mawa Nomer Inventaris BPCB Banten: 004.01.02.01.94. Petilasan iki mapan ana ing ereng-erenging Gunung Karang, ing lemah duweke Perhutani. Miturut katrangan tinulis ing paprentahan, petilasan Pasir Peuteuy klebu ing laladan Kampung Pasir Peuteuy, Desa Pasir Peuteuy, Kecamatan Cadasari, Kabupaten Pandeglang, Provinsi Banten. Yen miturut tata astronomi (ngelmu babagan tata lintang) sing binabar ing garis lintang lan garis bujur, petilasan Pasir Peuteuy mapan ing koordhinat 06o 15’ 58,2” Lintang Kidul lan 106o 05’ 04,6” Bujur Wetan. Tinggalan warisan kabudayan kang ana ing petilasan iki arupa menhir cacah sanga kanthi tatanan mirunggan adhedhasar  gedhene menhir. Miturut etimologi (ngelmu babagan asal-usul tembung), tembung menhir asal saka basa Breton (ing laladan negara Inggris) sing dumadi saka tembung men kang ateges watu lan  tembung hir kang ateges jejeg. Menhir klebu tinggalan warisan kabudayan kang ngrembaka ing jaman megalitik. Sejatine, tinggalan warisan kabudayan kang asal saka jaman megalitik iki kagawe merga anane piandel bab urip sawise pepaten. Adhedhasar piandel iku, para panggilut tradhisi megalitik nglakoni sembahyangan konjuk para leluhur. 